次韵和宋職方北樓
作者：劉攽
朝代：宋

paragraphs: 勝事略就手，茲樓無復加。
棟梁宏可愛，丹碧麗非華。
風月登臨最，川原眺望賒。
斗城知日近，瀛海自雲遮。
杖屨歡乘興，文移謹報衙。
晝閒禽語靜，歲熟市聲譁。
柳影重重幕，蓮香處處霞。
舳艫隨渚遠，睥睨向人斜。
話聽游童樂，詩煩上客誇。
國風麟趾應，賓宴鹿鳴嘉。
鵰鶚無餘力，騏驎不待撾。
衰遲竟何補，襆被念還家。